SMERNICA KOMISIE 2005/83/ES
z 23. novembra 2005,
ktorou sa na účely prispôsobenia technickému pokroku menia a dopĺňajú prílohy I, VI, VII, VIII, IX a X k smernici Rady 72/245/EHS týkajúcej sa rádiového rušenia (elektromagnetická kompatibilita) vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel (1), a najmä na druhú zarážku jej článku 13 ods. 2,
so zreteľom na smernicu Rady 72/245/EHS z 20. júna 1972, týkajúcu sa rádiového rušenia (elektromagnetická kompatibilita) vozidiel (2), a najmä na jej článok 4,
keďže:
(1)
Smernica 72/245/EHS je jednou zo samostatných smerníc, ktoré sa týkajú postupu typového schvaľovania ustanoveného smernicou 70/156/EHS.
(2)
Požiadavky na elektromagnetickú kompatibilitu a ustanovenia o skúšaní elektrických a elektronických zariadení sa neustále aktualizujú prostredníctvom normalizačnej práce Zvláštneho medzinárodného výboru pre rádiové rušenie (CISPR) a Medzinárodnej organizácie pre normalizáciu (ISO). Preto sa v smernici Komisie 2004/104/ES (3), ktorou bola zmenená a doplnená smernica 72/245/EHS, zaviedli odkazy na postupy skúšania opísané v aktuálnych vydaniach príslušných noriem.
(3)
Odo dňa nadobudnutia účinnosti smernice 2004/104/ES bolo niekoľko noriem nahradených aktuálnejšími verziami, ktorými boli prispôsobené technickému pokroku. Je preto potrebné aktualizovať odkazy na tieto normy v smernici 72/245/EHS.
(4)
Okrem toho je potrebné uskutočniť niekoľko redakčných opráv.
(5)
Smernica 72/245/EHS by sa preto mala zodpovedajúcim spôsobom zmeniť a doplniť,
PRIJALA TÚTO SMERNICU:
Článok 1
Prílohy I, VI, VII, VIII, IX a X k smernici 72/245/EHS sa menia a dopĺňajú v súlade s prílohou k tejto smernici.
Článok 2
1. Členské štáty prijmú a uverejnia najneskôr do 30. septembra 2006 zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto predpisov a korelačnú tabuľku medzi takýmito predpismi a touto smernicou.
Tieto predpisy sa budú uplatňovať od 1. októbra 2006.
Členské štáty uvedú priamo v prijatých predpisoch alebo pri ich úradnom uverejnení odkaz na túto smernicu. Podrobnosti o odkaze ustanovia členské štáty.
2. Členské štáty oznámia Komisii znenie hlavných predpisov vnútroštátneho právneho poriadku, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 23. novembra 2005